
REGULAMENTUL
Campionatului Național de Fotbal al Avocaților
Târgu Jiu 8-11 mai 2025

            BAROUL GORJ are onoarea să organizeze în municipiul Târgu Jiu, în Complexul Dolce Vita din Parcul Central și pe terenul sintetic al Stadionului Constantina Diță, în perioada 8 - 11 mai 2025, Campionatul Național de Fotbal al Avocaților, cu participarea echipelor barourilor din cadrul UNBR, precum și echipa Uniunii Avocaților din Republica Moldova, competiție sportivă organizată în parteneriat cu UNBR.
           Regulamentul competiției este similar cu cel al competițiilor anterioare și este adaptat în funcție de numărul de echipe participante, cu mențiunea că numărul maxim de jucători admis în lotul fiecărei echipe este de 15 avocați (activi sau suspendați), pe teren echipa fiind formată din portar și 5 jucători de câmp, schimbările fiind nelimitate. 
          S-au făcut 32 de cereri de înscriere la această competiție a echipelor barourilor participante și au fost achitate taxele de participare pentru fiecare echipă în cuantum de 3.500 lei în contul Baroului Gorj deschis la BRD – Sucursala Tg-Jiu: RO84BRDE200SV79253822000. 
             DETALII ORGANIZATORICE:
             Programul competiției este următorul: 
- joi, 8.05.2025, Complexul Dolce Vita din Parcul Central, începând cu ora 1900: tragerea la sorți, cu participarea unui număr de maxim 2 participanți din fiecare echipă (de preferat căpitanul de echipă și decanul/reprezentantul); 
- vineri, 9.05.2025, începând cu ora 900, se vor desfășura meciurile în grupe, optimi și alte meciuri de clasament; 
- sâmbătă, 10.05.2025, începând cu ora 900, se vor desfășura meciurile pentru clasament, sferturi, semifinale, finale, iar începând cu ora 1800 va avea loc petrecerea de final (partea de tradițional, festivitatea de premiere și cina de gală la Restaurantul ANNA Events pe Insulița de pe râul Jiu). La această petrecere, fiecare echipă va avea gratuit 10 locuri plus decanul/președintele, iar participanții suplimentari, peste acest număr, vor achita un cost de 350 lei/persoană, similar evenimentelor anterioare. Banii pentru participanții suplimentari vor fi strânși de reprezentatul echipei respective și vor fi virați în contul Baroului Gorj deschis la B.R.D. – Sucursala Tg-Jiu: RO84BRDE200SV79253822000 cu mențiunea contravaloare cină festivă Baroul x pentru y persoane, până cel târziu la data de 2 mai 2025. 
             Meciurile din cadrul acestui eveniment sportiv vor avea loc pe terenul sintetic al stadionului municipal Constantina Diță Tg-Jiu (vor fi amenajate patru terenuri cu dimensiunile 40 m x 20 m), precum și pe terenul sintetic (similar ca dimensiuni) din Complexul Dolce Vita din Parcul Central Tg-Jiu, locație unde se vor desfășura sâmbătă semifinalele și finalele competiției.
            Festivitatea de premiere va avea loc la ANNA EVENTS (Insulița Jiului, 210193) la data de 10.05.2025, în cadrul cinei festive, care va începe la ora 1800 cu partea de tradițional în exterior, urmată de festivitatea de premiere, iar apoi masa propriu-zisă și spectacolul muzical în interior.
             REGULI DE BAZĂ:
1. Principiul de bază în desfășurarea turneului trebuie să fie ,,fair-play-ul", scopul competiției sportive fiind promovarea în societate a unei alte imagini a avocaturii, respectiv latura umană și sportivă a acestor profesioniști ai dreptului, crearea unor legături socio-profesionale și interumane între avocații participanți, în vederea dezvoltării dialogului, prieteniei și a solidarității profesionale între confrați.
2. Componenții echipelor participante vor avea calitatea de avocați ai câte unui singur barou, fiind obligatoriu ca toți componenții să fie înscriși pe Tabloul Avocaților cu drept de exercitare a profesiei în baroul respectiv (ca regulă), ori măcar să figureze pe Tabloul Avocaților Incompatibili sau Suspendați (în barourile mari, cu peste 600 avocați activi, vor putea fi înscriși maxim 4 astfel de avocați, iar în barourile mici, sub 600 avocați activi, maxim 6 astfel de avocați).
3. Este interzis ca o echipă participantă să fie alcătuită din avocați cu drept de exercitare a profesiei care fac parte din mai mult de un singur barou. Dacă un avocat are înființat și un sediu secundar în alt barou decât cel în care este înscris, acesta va putea participa fie în echipa baroului de care aparține, fie în echipa baroului unde are deschis sediul secundar.
4. Loturile echipelor participante vor fi trecute pe formularul trimis de organizatori, semnat olograf de fiecare jucător și reprezentantul echipei, originalul acestui formular urmând a fi adus la tragerea la sorți și predat organizatorului. Este necesar ca fiecare component din loturile participante să poată prezenta (dacă situația o va impune/pentru eventuale verificări) un act de identitate, adeverință medicală de la medicul de familie care atestă că este clinic sănătos/apt pentru efort la o astfel de competiție sportivă, precum și legitimația de avocat vizată pe anul 2025 ori adeverință emisă de barou că figurează pe Tabloul Avocaților Suspendați sau Incompatibili.
Fiecare jucător sau arbitru din cadrul acestei competiții sportive are obligația să dețină asupra sa adeverință medicală care să ateste că starea de sănătate îi permite participarea la evenimentul sportiv, organizatorii neasumându-și vreo răspundere sub acest aspect, obligația lor fiind doar aceea de a asigura echipaj medical la fiecare dintre cele două locații unde au loc jocurile de minifotbal. 
5. Jocurile se vor desfășura în zilele de vineri, 9 mai 2025 și sâmbătă, 10 mai 2025, la cele două baze sportive descrise mai sus, programul competiției (orar, meciuri etc.) urmând a fi stabilit la tragerea la sorți din data de 8 mai 2025.
[bookmark: II._SISTEMUL_DE_DESFĂȘURARE_A_COMPETIȚIE]MODUL DE DESFĂȘURARE A COMPETIȚIEI SPORTIVE
6. Grupele competiției vor fi trase la sorți în raport de 4 urne valorice, stabilite de organizatori pe baza rezultatelor la ultima competiție sportivă dintre barouri. Echipele nou intrate în competiție vor fi înscrise în ultima grupă valorică. Echipa Baroului Gorj, în calitate de organizator, va fi inclusă în prima urnă valorică (singura excepție de la criteriul rezultatelor sportive anterioare). Toate grupele vor avea în componență câte 4 echipe, iar durata reprizei va fi de 12 minute. Primele două echipe clasate din fiecare grupă se vor califica în faza optimilor de finală, restul echipelor urmând să joace, potrivit regulilor de la turneele anterioare, jocuri de clasament.
7. Meciurile se vor desfășura între două echipe ale barourilor participante alcătuite (fiecare) din 5 jucători de câmp și un portar, jucătorii de câmp componenți ai fiecărei echipe urmând a purta obligatoriu tricouri de aceeași culoare. Portarii celor două echipe care se confruntă vor purta obligatoriu un echipament de culoare distinctă față de tricourile jucătorilor de câmp. Echipele pot proceda, în anumite momente ale meciului, la înlocuirea portarului cu un jucător de câmp, caz în care acesta va purta peste tricoul obișnuit un tricou distinct, de culoare diferită față de echipamentul de joc.
Înainte de începerea fiecărui joc, componenții echipelor vor avea la îndemână (pentru cazul în care situația o va impune/eventuale verificări) cartea de identitate, adeverința medicală și legitimația de avocat valabilă ori o adeverință emisă de barou care să ateste apartenența la baroul din care face parte și calitatea de avocat suspendat/incompatibil.
8. În faza grupelor și în optimi jocurile se vor desfășura pe durata a 2 reprize, a câte 12 minute fiecare repriză, cu o pauză de 3 minute între cele două reprize. Din faza sferturilor de finală, durata reprizelor va crește la 15 minute. Jocurile de clasament pentru locurile 9-32 vor avea o durată de 10 minute per repriză, cu pauză de 3 minute, cu excepția situațiilor în care ambele echipe achiesează pentru o durată mai redusă a unui anume meci de clasament sau departajarea echipelor direct prin lovituri de departajare (în raport de situația numerică sau medicală specială în care se află echipele respective la ora jocului). 
9. Echipa care nu se prezintă la teren în 15 minute de la ora stabilită prin calendarul competițional, sau care se prezintă cu mai puțin de 3 jucători de câmp plus un portar, va pierde jocul cu 3-0.
10. Echipele care folosesc într-un meci alți jucători decât cei cuprinși în lotul transmis organizatorilor, vor pierde jocul cu 3-0. Pentru a opera sancțiunea este necesar ca un jucător al echipei adverse să formuleze o contestație în scris. 
11. Contestațiile de orice fel se depun la comisia de soluționare a contestațiilor în Complexul Dolce Vita, în termen de maxim 30 minute de la terminarea jocului, sub sancțiunea decăderii, și urmează a fi soluționată în cel mult o oră de la momentul înregistrării, cu excepția cazului în care depășirea acestui termen nu ar aduce atingere programului competiției.
12. Arbitrii sunt desemnați de organizatori și sunt suverani în timpul jocului, orice decizie a lor urmând a fi respectată de către jucători sau spectatori. Injuriile la adresa arbitrilor sau componenților echipei adverse se vor sancționa cu cartonaș roșu. Jucătorul care primește cartonaș roșu este eliminat, iar echipa din care face parte îl va putea înlocui cu alt jucător după 2 minute de la eliminare. Jucătorul eliminat nu va putea reintra în meci după primirea cartonașului roșu și va fi suspendat minim un joc, decizia urmând a fi luată de comitetul de organizare, în raport de faptele comise. 
Comportamentul nesportiv nu va fi tolerat, comitetul de organizare putând decide suspendarea jucătorului sancționat cu cartonaș roșu pentru acte de indisciplină gravă pentru tot restul turneului. În cazul în care eliminarea a survenit pentru fapte mai puțin grave, comisia de organizare poate decide ca jucătorul în cauză să aibă drept de joc în meciul următor celui în care a fost suspendat.
13. Sunt interzise cu desăvârșire deposedările adversarilor de minge prin alunecare, toate acestea urmând a fi sancționate cu lovitură liberă de către arbitru astfel: cu lovitură liberă directă dacă prin alunecare se produce un fault sau există intenție evidentă de a produce un fault asupra adversarului; cu lovitură liberă indirectă dacă prin alunecare adversarul este deposedat de minge, fără a se produce un fault propriu-zis. Repunerea mingii în joc din out de margine se va executa cu piciorul, cu mingea pe linie, fără ca jucătorul care îl execută să depășească linia de delimitare a terenului, în termen de maxim 5 secunde din momentul poziționării mingii în locul de executare, în caz contrar out-ul urmând a fi executat de către cealaltă echipă.
14. Repunerea mingii din out de poartă se va executa doar de către portar și doar cu mâna din interiorul suprafeței de poartă, în maxim 5 secunde de la momentul poziționării acestuia cu mingea în mână în interiorul careului. Dacă în urma repunerii, mingea aruncată cu mâna de portar intră în poarta adversă fără a fi atinsă de niciun jucător de câmp sau de portarul advers, se consideră gol valabil.
În cazul în care mingea atinge plasa/balonul de deasupra terenului, se va executa out de margine de la cea mai apropiata linie de delimitare laterală a terenului.
15. Lovitura de colț este o fază fixă care are loc atunci când mingea părăsește terenul de joc, trecând complet linia de poartă (linie de fund), fie pe sol, fie în aer, fără ca un gol să fie marcat, și ultima atingere a mingii a fost făcută de un jucător al echipei care se apără. Lovitura de la colț se va executa în 5 secunde de la momentul la care jucătorii adverși sunt așezați de arbitru la distanța regulamentară de 5 metri față de locul de repunere a mingii în joc, sancțiunea nerespectării timpului de repunere fiind acordarea posesiei echipei adverse.
16. Portarul nu are voie să prindă cu mâna o minge trimisă intenționat către acesta de un coechipier cu piciorul. Mingea prinsă în timpul jocului și aruncată cu mâna de portar din interiorul careului de 6 metri, care va intra în poarta adversă, va fi considerată gol valabil, chiar dacă mingea nu va fi atinsă în traseul său de niciun alt jucător, din momentul repunerii și până la intrarea în poarta adversă.
17. Executarea loviturilor libere directe și indirecte se vor face în 5 secunde de la momentul la care zidul (alcătuit din cel puțin un jucător al echipei adverse) va fi așezat de arbitru la o distanță de 5 metri de locul în care se află mingea.
18. Fiecare echipă are dreptul la maxim 5 greșeli pe repriză. Prin greșeală se înțelege orice lovitură directă acordată ca urmare a unui fault sau henț. În cazul în care la un fault se acordă și sancțiunea cartonașului se considera că s-a comis o singură greșeală. Loviturile indirecte nu se consideră greșeli! Se acordă o lovitură de pedeapsă (lovitură directă de la 9 metri) în momentul în care una dintre echipe este sancționată cu cea de-a 6-a greșeală comisă de-a lungul unei reprize și de asemenea, la fiecare greșeală care urmează (a 7-a, a 8-a etc.), urmând ca la pauză numărul greșelilor să fie șterse. Din lovitură liberă indirectă precum și din out de margine nu se poate înscrie gol valabil decât dacă mingea, înainte de a intra în poartă, a fost atinsă de orice alt jucător decât cel care a executat lovitura respectivă.
19. Pe durata partidei numărul înlocuirilor este nelimitat, putându-se efectua cu atenționarea și acordul arbitrului, jucătorul înlocuit putând să participe din nou la joc, înlocuind ulterior alt jucător.
20. În meciurile din grupă se vor acorda 3 puncte la victorie și 1 punct la egal. Echipele care câștigă meciul vor primi 3 puncte, iar cele care pierd 0 puncte.
În caz de egalitate în meciurile eliminatorii (în funcție de numărul echipelor participante acestea fiind etapele optimilor, sferturilor, semifinalelor și finalelor), după terminarea celor 2 reprize se va trece direct la executarea loviturilor de la 7 metri. Fiecare echipă va executa 3 lovituri, iar dacă egalitatea persistă se va executa câte o lovitură de fiecare parte, până când una dintre echipe înscrie, iar cealaltă ratează.
21. Clasamentul în grupe se va stabili după numărul de puncte. În caz de egalitate de puncte, departajarea se va face după următoarele criterii, în ordine: rezultatul din meciul direct, golaveraj, număr de goluri marcate, număr de cartonase roșii (echipa cu mai puține cartonașe roșii are avantaj), număr de cartonașe galbene (echipa cu mai puține cartonașe galbene are avantaj), fie o serie de lovituri de departajare în cazul în care egalitatea persistă. În cazul în care 3 sau mai multe echipe se află la egalitate în grupă și egalitatea persistă în urma aplicării criteriilor de departajare de mai sus, pentru departajare se va trece la executarea unor serii de lovituri de departajare între echipele aflate la egalitate.
22. Se vor juca meciuri de departajare pentru toate locurile din clasament în același sistem eliminatoriu tip turneu de departajare, respectiv pentru locurile 1-8, 9-16, 17-24, 25-32.
La jocurile de clasament, echipele clasate pe locul trei în cele 8 grupe vor juca în prima etapă patru meciuri de departajare, apoi învingatoarele vor juca între ele, învinsele vor juca și ele similar, astfel încât să fie stabilit clasamentul pozițiilor 17 – 24. 
[bookmark: _GoBack]Echipele clasate pe locurile 4 în cele 8 grupe, vor juca pentru locurile 25-32 după cum urmează: în prima etapă patru meciuri de departajare, apoi învingatoarele vor juca între ele, învinsele vor juca și ele similar, astfel încât să fie stabilit clasamentul final.
Orice contestație în legătură cu această competiție se depune în maxim 15 minute de la terminarea meciului respectiv, sub sancțiunea decăderii, la comisia de soluționare a contestațiilor din Complexul Dolce Vita.
            Comisia de soluționare a contestațiilor va fi formată dintr-un delegat al bazei sportive Dolce Vita – Iosu Cosmin, un arbitru – dl.Trocan și un reprezentant al Baroului organizator desemnat de Decanul Baroului Gorj, respectiv Corcodel Ionuț, plus un supleant pentru situația în care contestația este formulată împotriva echipei sau a unui jucător din cadrul echipei Baroului Gorj. Supleantul va fi desemnat prin tragere la sorți de către Decanul Baroului Gorj dintre reprezentanții celorlalte echipe cu excepția echipelor din aceeași grupă și din grupa cu care se intersectează echipa Baroului Gorj împotriva căreia este formulată contestația.
            După terminarea tuturor meciurilor, în maxim 30 minute după acest moment, fiecare căpitan de echipă va transmite, pe grupul de wats-app al turneului, votul său legat de cel mai bun jucător și cel mai bun portar, urmând ca decizia finală de premiere să aparțină organizatorilor.
            Pe lângă premierea echipelor în funcție de clasament, organizatorul va acorda premiul Fair-play, premiul pentru golgeterul turneului, premiul pentru cel mai bun jucător, premiul pentru cel mai bun portar și orice alt premiu special va crede de cuviință.
                                                                         
                                                                        Organizator, 
                                                                       BAROUL Gorj

